amanoisuno/poet huggingface dataset:
南充謝郡客遊澧州留贈宇文中丞 暢當
僕本濩落人，辱當州郡使。量力頗及早，謝歸今即己。蕭蕭若淩虛，襟帶頓銷靡。車服率然來，涔陽作遊子。鬱鬱寡開顏，默默獨行李。忽逢平生友，一笑方在此。秋情寧風日，楚思浩雲水。為語弋林者，冥冥鴻遠矣。
宿報恩寺精舍 暢當
鐘梵送沈景，星多露漸光。風中蘭靡靡，月下樹蒼蒼。夜殿若山橫，深松如澗涼。羸然虎溪子，遲我一虛床。杳杳空寂舍，濛濛蓮桂香。擁褐依西壁，紗燈靄中央。
自平陽館赴郡 暢當
晨興平陽館，見月沈江水。溶溶山霧披，肅肅沙鷺起。奉恩謬符竹，伏軾省頑鄙。何當施教化，愧迎小郡吏。寥落火耕俗，征途青冥裏。德綏及吾民，不德將鹿矣。擒奸非性能，多湣會衰齒。恭承共理詔，恒懼墜諸地。
天柱隱所重答江州應物 暢當
寂寞一悵望，秋風山景清。此中惟草色，翻意見人行。荒徑饒松子，深蘿絕鳥聲。陽崖全帶日，寬嶂偶通耕。拙昧難容世，貧寒別有情。煩君瓊玖贈，幽懶百無成。
山居酬韋蘇州見寄 暢當
孤柴泄煙處，此中山叟居。觀雲寧有事，耽酒詎知餘。水定鶴翻去，松歌峰儼如。猶煩使君問，更欲結深廬。
春日過奉誠園 暢當
帝裏陽和日，遊人到禦園。暖催新景氣，春認舊蘭蓀。詠德先臣沒，成蹊大樹存。見桐猶近井，看柳尚依門。獻地非更宅，遺忠永奉恩。又期攀桂後，來賞百花繁。
軍中醉飲寄沈八劉叟 暢當
酒渴愛江清，餘酣漱晚汀。軟莎欹坐穩，冷石醉眠醒。野膳隨行帳，華音發從伶。數杯君不見，都已遣沈冥。
偶宴西蜀摩訶池 暢當
珍木郁清池，風荷左右披。淺觴寧及醉，慢舸不知移。蔭簟流光冷，凝簪照影欹。胡為獨羈者，雪涕向漣漪。
奉送杜中丞赴洪州 暢當
詔出鳳凰宮，新恩連帥雄。江湖經戰陣，草木待仁風。豪右貪威愛，紆繁德簡通。多慚君子顧，攀餞路塵中。
九日陪皇甫使君泛江宴赤岸亭 暢當
羈旅逢佳節，逍遙忽見招。同傾菊花酒，緩棹木蘭橈。平楚堪愁思，長江去寂寥。猿啼不離峽，灘沸鎮如潮。舉目關山異，傷心鄉國遙。徒言歡滿座，誰覺客魂消。
蒲中道中二首 暢當
蒼蒼中條山，厥形極奇磈。我欲涉其崖，濯足黃河水。古刹棲柿林，綠陰覆蒼瓦。歲晏來品題，拾葉總堪寫。
登鸛雀樓 暢當
迥臨飛鳥上，高出世塵間。天勢圍平野，河流入斷山。
宿潭上二首 暢當
夜潭有仙舸，與月當水中。嘉賓愛明月，遊子驚秋風。青蒲野陂水，白露明月天。中夜秋風起，心事坐潸然。
別盧綸 暢當
故交君獨在，又欲與君離。我有新秋淚，非關宋玉悲。
題沈八齋 暢當
江齋一入何亭亭，因寄淪漣心杳冥。綠綺琴彈白雪引，烏絲絹勒黃庭經。
早春 暢諸
獻歲春猶淺，園林未盡開。雪和新雨落，風帶舊寒來。聽鳥聞歸雁，看花識早梅。生涯知幾日，更被一年催。